《白马篇》
明代·张凤翔

白马如飞龙，金鞍耀朝日。腰下瑶房开，龙泉山可劈。

上堂辞二亲，誓不顾家室。西出长安门，驰突如风疾。

遥望白龙堆，欲𢷬玄狐窟。羯胡撼地来，北风吹觱篥。

交刃阵云昏，弯弓昴宿失。登坛斩楼兰，传檄收哈密。

功成勒天山，关河置津驿。部列五校屯，凯旋六师卒。

天子燕武英，太史秉直笔。岂恤万户封，所贵吾事毕。

作者简介：陕西洵阳人，字光世，号伎陵。弘治十二年进士。官户部主事，移病归。诗赋信手涂抹，不经师匠，如村巫降神之语。与李梦阳同举于乡，声名出李上。年仅三十而卒。有《伎陵集》。